AlexejDobrolubov/national_council_slovak_2010 huggingface dataset:
9. schôdza NR SR - 16. deň - A. dopoludnia
Dátum: 2024-02-27
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

110. Ďakujem veľmi pekne za slovo a ďakujem kolegyni Jurík, že to tak výborne zhrnula, celý ten priebeh aj dôvody, ako sme sa sem dostali. A tiež teda chcem vyjadriť môj postoj, že sa nestotožňujem s tým, čo je uvedené v odôvodnení tohto skráteného legislatívneho konania a vrátila by som sa tiež k tej vete, ktorú rozoberala aj kolegyňa Mesterová. Súčasnú úpravu dĺžky premlčacej doby považuje vláda Slovenskej republiky vo všeobecnosti za správnu. To je veta z odôvodnenia. Že súčasnú úpravu dĺžky. Lenže súčasná úprava je tá dvadsaťročná, keďže novela Trestného zákona ešte nebola ani vyhlásená v Zbierke zákonov, to znamená, že je to trochu zmätočné a možno by bolo teda fajn ju čím skôr vyhlásiť, aby vôbec aj sedelo toto celé skrátené legislatívne konanie, pretože bez toho my tu vlastne upravujeme aj to odôvodnenie, vlastne si rozporuje, pretože navrhuje niečo, čo je vlastne teraz platné a účinné, takže to je trošku zmätočné. Tak tiež chcem apelovať na to, aby novela Trestného zákona bola riadne vyhlásená v Zbierke zákonov a samozrejme aj preto, aby Ústavný súd mohol riadne vykonávať svoju právomoc, pretože je mu to aktuálne znemožňované, čo považujem naozaj v rozpore s demokratickými princípmi našej krajiny. Ďakujem.
9. schôdza NR SR - 13.deň - B. popoludní
Dátum: 2024-02-21
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

120. Ďakujem veľmi pekne za slovo. V úvode by som tiež zareagovala na ten odkaz na bývalého ministra spravodlivosti Karasa, ktorý teda predložil nejaký návrh, kde v prvom rade si myslel alebo teda komunikoval, že ide tam aj o pokrytie toho, čo má za cieľ redefinícia znásilnenia. A súhlasím s tým, že tam asi došlo k nejakému neporozumeniu, keďže došlo k úprave a zmene všeobecnej úpravy týkajúcej sa súhlasu, ale ak sa nezmení skutková podstata trestného činu, tak sa nedocieli, samozrejme, ten zámer, ktorý, ktorý redefinícia znásilnenia má, pretože je, darmo zmeníme definíciu súhlasu, keď samotný súhlas nie je obsiahnutý v skutkovej podstate trestného činu. Takže toto si myslím, že tam, tam bol ten omyl alebo to neporozumenie, ktoré vlastne bolo spôsobené. Krátko ešte možno aj k tej téme zložitého, zložitej dôkaznej situácie alebo k tomu, čo tu načrtla pani poslankyňa Plevíková, reagovala na to pani poslankyňa Kolíková. V trestnom konaní teda platí naozaj tá zásada in dubio pro reo, čiže musí to byť v pochybnostiach v prospech obvineného. A čiže to, čo sa, keďže tá situácia dôkazná, áno, bude zložitejšia, ale to, čo sa prinajhoršom môže stať, je to, že, že vlastne nebude preukázaná tá vina páchateľovi. Ale dnes nemáme ani šancu tú vinu preukázať. Jednoducho nie je to postihnuteľné, nie je to trestnoprávne postihnuteľné. Tie činy sa nedajú vôbec dostať pred súd, ktorý by o nich rozhodoval. A to je ten zásadný problém a to je ten rozdiel.
9. schôdza NR SR - 13.deň - B. popoludní
Dátum: 2024-02-21
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

100. Ďakujem veľmi pekne za slovo, aj za vystúpenie kolegyne Jurík v tejto rozprave. Spomínala si tiež viaceré európske krajiny, ktoré sa už teda posunuli k redefinícii znásilnenia, medzi nimi je teda aj to Španielsko, ktoré tu už odznelo v súvislosti s tým, že na španielsky príklad bolo poukazované ako keby ako nejaký negatívny príklad toho, ako to môže dopadnúť v kontexte toho, že došlo tam k predefinovávaniu niektorých trestných činov spáchaných a teda prepusteniu odsúdených alebo teda že súdy sa tým zaoberali. Žiaľ, teda takýmto spôsobom argumentoval aj bývalý minister spravodlivosti Karas. Mňa to vtedy veľmi mrzelo, pretože tam nedochádzalo k tomu, že by niekto spochybňoval tú podstatu zmeny, a teda že je potrebné zadefinovať sexuálnu aktivitu bez súhlasu ako trestný čin. Išlo o legislatívno-technický problém, ktorý tu teda naozaj nie je na stole, ako spomínala aj pani poslankyňa Kolíková. Často sa teda naozaj aj objavuje tá téma o nejakých, že tu bude nejaký nárast falošných obvinení a podobne, a pritom ako my máme problém s nahlasovaním a s obvineniami, ale ten problém je taký, že ich je málo, že väčšina tých trestných činov vôbec nie je nahlásená. Nemáme tu nejaký obrovský problém s falošnými nahláseniami. Ich je naozaj aj podľa štatistík celosvetových úplne zanedbateľné množstvo. Takže toto naozaj nie je na stole ako problém. A ja by som teda naozaj chcela veriť, že ten vzájomný súhlas pri sexuálnej aktivite má byť pre každého úplnou samozrejmosťou, a je vôbec smutné, že tu musíme toľko o tom diskutovať, a teda bolo by potrebné sa hlavne pohnúť dopredu a konečne to zmeniť. Ďakujem.
9. schôdza NR SR - 13.deň - B. popoludní
Dátum: 2024-02-21
Poslanec: Plaváková, Lucia (PS)
Druh vystúpenia: Vystúpenie v rozprave

92. Vážený pán predsedajúci, vážené pani poslankyne, vážení páni poslanci, dovoľte mi, aby som podľa § 73 ods. 1 rokovacieho poriadku vystúpila v prvom čítaní ako spravodajkyňa určená ústavnoprávnym výborom k uvedenému návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh zákona prerokoval ústavnoprávny výbor, ktorý navrhol aj ako gestorský výbor, s tým, aby gestorský výbor prerokoval návrh zákona do 32 dní od jeho prerokovania v prvom čítaní. Zo znenia návrhu zákona je zrejmý účel navrhovanej úpravy, ako tu aj odznelo. Účelom je redefinícia znásilnenia tak, aby sexuálna aktivita bez súhlasu bola považovaná za trestný čin. Ja by som k tomu uviedla tiež pár slov. My sme tiež ešte v roku, myslím, že to bolo 2021, prostredníctvom poslanca Tomáša Valáška predkladali návrh redefinície znásilnenia tu do pléna parlamentu v jeho minulom funkčnom období. Vtedy tu bola veľmi naozaj, neviem, ako pomenovať tú debatu, smutná debata, ktorá, nechutná, áno, to je to správne slovo, nechutná debata plná aj posmeškov. Som rada, že dnes teda to tak nie je, a dúfam, že teda sa to k tomu nezvrtne. Tiež by som chcela veriť, že naozaj v tomto pléne máme zhodu na tom, že trestný čin znásilnenia by mal byť takýmto spôsobom zadefinovaný. Odznelo tu už, že ide o návrh, ktorý vlastne prešiel rozsiahlym rozporovým konaním, čo môžem potvrdiť, lebo som sa ho tiež zúčastnila a naozaj išlo o veľmi poctivú odbornú diskusiu so všetkými inštitúciami, ktoré, ktorých sa návrh dotýka. Tiež podporujem zlúčenie § 199 a 200. My sme v tom rozporovom konaní navrhovali aj nahradenie vlastne § 200 novým trestným činom sexuálneho obťažovania, o čom tu možno niekedy v budúcnosti tiež budeme diskutovať. A toľko za mňa pár slov k tomuto návrhu zákona. Ako spravodajkyňa určená navrhnutým gestorským výborom odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. Odporúčam tiež zároveň návrh zákona prideliť výboru vrátane určenia gestorského výboru a lehoty na prerokovanie návrhu zákona vo výbore v zmysle uvedeného rozhodnutia predsedu Národnej rady. Pán predsedajúci, prosím, otvorte všeobecnú rozpravu.
9. schôdza NR SR - 13.deň - B. popoludní
Dátum: 2024-02-21
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

80. Ďakujem veľmi pekne za slovo a ďakujem za tvoj príspevok. A ja by som tiež chcela veľmi dúfať, že nebudeme musieť čakať dva roky, kým príde len nejaký návrh, ktorého ani nevieme v tejto chvíli, aká by mala byť podoba. Naozaj, preživšie násilie, či už domáceho, alebo sexuálneho, nemajú čas čakať, treba im pomôcť okamžite a je to niečo, čo môžeme spraviť veľmi efektívne a rýchlo, už aj na tejto schôdzi parlamentu posunúť tento návrh alebo náš návrh zákona do druhého čítania. A ja naozaj dúfam, že nebudeme musieť na každej jednej schôdzi najbližšie roky prinášať opakovane a opätovne problém rodovo podmieneného násilia, že sa pohneme už konečne k riešeniam. Ako už odznelo aj v tvojom príspevku, tie následky domáceho násilia sú naozaj najzávažnejšieho charakteru, či už sú, sa týka psychického zdravia samotných obetí, prevažne žien, ale aj dopadov na deti. A napríklad teraz, v súčasnej dobe prebieha aj v Británii výskum, ktorý sa zameriava na následky domáceho násilia vo vzťahu k poškodeniu mozgu. A naozaj vychádza im to tak, že dlhodobé domáce násilie, hoc môže byť napríklad aj menšej intenzity, ale tým, že je opakované, tak spôsobuje také závažné poškodenia mozgu ako napríklad pri závažných dopravných nehodách, nezvratné poškodenia mozgu. Naozaj je to obrovský problém, ktorý jednoducho potrebujeme riešiť čím skôr, aby tých obetí bolo čo najmenej. Ďakujem veľmi pekne.
9. schôdza NR SR - 13.deň - B. popoludní
Dátum: 2024-02-21
Poslanec: Plaváková, Lucia (PS)
Druh vystúpenia: Vystúpenie v rozprave

72. Vážený pán predsedajúci, vážené panie poslankyne, vážení páni poslanci, dovoľte, aby som podľa § 73 ods. 1 rokovacieho poriadku vystúpila v prvom čítaní ako spravodajkyňa určená ústavnoprávnym výborom k uvedenému návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh zákona prerokoval ústavnoprávny výbor a výbor pre ľudské práva a národnostné menšiny. Za gestorský výbor navrhol ústavnoprávny výbor s tým, aby výbory prerokovali návrh zákona do 30 dní a gestorský výbor do 32 dní od jeho prerokovania v prvom čítaní. Zo znenia návrhu zákona je zrejmý účel navrhovanej úpravy. Ja by som len vyzdvihla teda, že cieľom predkladaného návrhu zákona je zavedenie novej skutkovej podstaty prečinu postihujúceho domáce násilie a možno ako spravodajkyňa by som chcela podporiť myšlienku rozširovania skutkovej podstaty alebo teda zavedenia novej skutkovej podstaty týkajúcej sa domáceho násilia. My sme tiež predložili návrh novely Trestného zákona, ktorý sa touto problematikou zaoberá a možno by som do ďalšej rozpravy mala pár pripomienok alebo otázok. V porovnaní s naším návrhom zákona vlastne tu nie je upravená kvalifikovaná skutková podstata týkajúca sa konania v prítomnosti detí maloletých, ale to je niečo, čo by sa dalo, samozrejme, upraviť v druhom čítaní. Myslím, že je to tiež dôležité, aby takáto kvalifikovaná skutková podstata pri tomto trestnom čine bola, keďže práve prítomnosť maloletých detí je často súčasťou domáceho násilia a je to teda o niečo opäť závažnejšia forma, pretože tam máme aj ďalšie obete, ktorými sú práve tie deti. Ďalej by som možno, ak by sa dalo vysvetliť tú definíciu spoločného obydlia. Trochu sa obávam, že akým spôsobom by sa to v praxi preukazovalo, že čo konkrétne by bolo potrebné splniť, pretože Trestný zákon nepozná osobitne úpravu spoločného obydlia a že či by to nebolo v praxi nadbytočné a či by sme tým neminimalizovali situácie, ktoré by tento nový trestný čin pokrýval. Toľko mojich pár postrehov a ako spravodajkyňa určená navrhnutým gestorským výborom odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. Odporúčam zároveň návrh zákona prideliť výborom vrátane určenia gestorského výboru a lehoty na prerokovanie návrhu zákona vo výboroch v zmysle uvedeného rozhodnutia predsedu Národnej rady. Pán predsedajúci, prosím, otvorte všeobecnú rozpravu. Ďakujem.
9. schôdza NR SR - 12.deň - B. popoludní
Dátum: 2024-02-20
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

18. Ďakujem veľmi pekne za slovo a ďakujem kolegyni Kleinert za ďalší vecný príspevok k tomuto nášmu návrhu zákona. A ako aj poukázala kolegyňa, tak my sme sa naozaj snažili pokryť celý, celý tento problém komplexne a snažili sme sa pokryť všetky situácie, ktoré v praxi nastávajú, a preto napríklad, aj keďže jednou z podmienok je vykonávanie zárobkovej činnosti ako podmienka pre vznik nároku na tento príspevok, tak sme sa zamýšľali aj nad tým, že v podstate ako to asi poznáme mnohí, tak počas starostlivosti o dieťa je pomerne komplikované si hľadať prácu, a preto sme tam stanovili aj také preklenovacie trojmesačné obdobie, počas ktorého, po zániku nároku na rodičovský príspevok, takže v podstate keď skončí rodičovská dovolenka, sa tieto tri mesiace považujú už za splnenie tej podmienky vykonávania zárobkovej činnosti, aby teda daná osoba mala priestor na to, aby si hľadala novú prácu v prípade, ak teda nenastupuje do pôvodného zamestnania. Čiže mysleli sme aj na tieto prípady. Naozaj sme sa snažili pokryť všetky životné situácie, s ktorými sa rodičia stretávajú. Ďakujem.
9. schôdza NR SR - 11. deň - A. dopoludnia
Dátum: 2024-02-16
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

173. Ďakujem veľmi pekne za slovo. V prvom rade ešte sa vrátim teda k pani prezidentke a nevetovaniu návrhu zákona. Áno, má to určite vzťah aj k tej účinnosti, len pripomeniem, že my sme aj tu predkladali pozmeňujúci návrh, ktorého cieľom bolo posunúť tú účinnosť na prvého januára 2025 a dávali sme tak šancu koalícii vytvoriť teda aj ten dostatočný priestor, tú legisvakančnú dobu, ktorú si aj takáto rozsiahla novela zaslúži, keď už s ňou aj absolútne nesúhlasíme, aspoň aby bol ten priestor na jej implementáciu. To, samozrejme, odhlasované nebolo, ale ten priestor tu na to bol. A ďakujem tiež, pán poslanec Dostál, že si spomenul aj ten náš návrh, ktorý sme doručili Robertovi Ficovi, a teda na úrad vlády. Ja len pre záznam a pre koaličných poslancov a poslankyne uvediem, že je spravený naozaj kompletne. Je to kompletný návrh skráteného legislatívneho konania, paragrafové znenie, dôvodová správa, všetko, ktorá je nastavená legislatívne tak, že bez ohľadu na to, či novela Trestného zákona nadobudne alebo nenadobudne účinnosť, tak bude zachovaná dvadsaťročná premlčacia doba pri násilných trestných činoch, úkladná vražda, vražda, ublíženie na zdraví, znásilnenie, sexuálne násilie, sexuálne zneužívanie a obchodovanie s ľuďmi. To je niečo, na čom, dúfam, aj vám záleží a budete tlačiť na vládu, na vašu vládu, aby konala. Čas sa kráti, je to potrebné spraviť ihneď. Ďakujem.
33. schôdza NR SR - 1.deň - B. popoludní
Dátum: 2025-03-25
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

103. Ďakujem veľmi pekne. Milý kolega Malatinec, mne sa strašne páčilo, jak si hneď dal whataboutizmus, vieš, čo je whatabout... Budem mu tykať, dovolíte, lebo my sa poznáme, pán Gašpar, ako s vami, ale vám si už nedovolím tykať, lebo ma vyveziete zo sály. Takže môžem tykať pánovi Malatincovi? Pán Malatinec, môžem vám tykať? Môžem, ďakujem. Takže, pán Malatinec, mne sa to strašne páčilo, jak si použil ten whataboutismus, že aké funkcie mali, kto kedy mal kde whataboutizmus, potom ti to vysvetlím, lebo nemám čas. Ale Veronika Remišová, áno, študovala na Vysokej škole múzických umení, absolvovala odbor audiovizuálnej komunikácie, ale študovala aj Collége d´études vo Francúzsku, získala certifikát z koučingu na Univerzite v Cambridge, pracovala na oddelení prekladov v Európskej komisii v Luxemburgu, manažovala Európsky program pre mládež a politiku, vzdelávanie, je to manažérka. Mne sa strašne páčilo, keď vystúpil pán Ľupták a začal rozprávať, aký je on odborník, ako všetko vládol, ovládal, vieš, trošku od teba mi to príde také scestné, lebo povedali o tebe pred chvíľočkou, že si, že si odborník na kultúru a pripravuješ tie kultúrne veci, takže myslím si, že treba rozdeľovať a treba si zistiť, kto kde študoval a ako študoval a čo bol, keď teda obhajuješ vzdelanie policajného pracovníka, že môže byť vedúci výboru alebo predseda výboru, tak potom zisti si o tých druhých, kto čo študoval, a potom môžeš povedať. Ale dehonestovať, vieš to je také, ako keby som ja začal rozprávať, že moderátorka Martinka je ministerka kultúry. Takže tak. Ďakujem, ďakujem, že ste mi, pán Gašpar, dovolili tykať môjmu kamarátovi. Ďakujem.
33. schôdza NR SR - 1.deň - B. popoludní
Dátum: 2025-03-25
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

79. Ďakujem, Andrej. Ešte raz musím povedať, že mi je naozaj Andreja Danka veľmi ľúto, lebo to, čo mu urobili, je nechutné a v rámci koalície je to podraz, Andrej, podrazili vás a zariaďte sa podľa toho. Neverte Ficovi, ani Pellegrini mu neveril a pozrite, spolupracuje s ním. Na poslanca Barteka, ja som len povedal, že stále rozpráva v tých rozpravách to isté, teda vo vystúpeniach v televízii, ako krásne, ja som ho nijako neurazil, mohol by som teraz na jeho fyzioanatómiu povedať, lebo naozaj tie kilá, čo pribral, darí sa mu, ale nebudem to rozprávať, ale počuli ste, blázon , a keď odchádzal, tak mi kričal, že som magor. No keby tu bol Gašpar, tak ten ho podľa mňa dá vyniesť, Barteka, v tom kroji, čo mal ten krok oblečený. Ale ja mám Barteka veľmi rád, pretože on naozaj vo svojom živote mladom dokázal strašne veľa, on má, myslím, 24 rokov a už asi 78 dôchodcom porozdával kvetiny a porozprával im, že veľmi budeme pre vás robiť, budeme pre vás robiť, budeme pre vás robiť, my robíme pre vás . Takže to je naozaj taký ten politický, politicky veľmi dobre vyškolený mladý Peťo Pellegriniho kamarát. Ondrej, moje vystúpenie bolo viac-menej, ďakujem, zareagujem, bolo také uvoľnenejšie, pretože môžeme robiť, čo chceme, Ondro, môžeme robiť, čo chceme, oni si aj tak toho Rašiho zvolia. Ja som zo žartu povedal, že mne by sa pán Danko lepšie hodil, ale to, musím si ho získať, lebo, pretože on je jediný naozaj, ktorý ma má rád z tých štyroch, čo sú tam. Dokonca aj Kotlár povedal, že mne jedinému odpustí, že som trikrát očkovaný, takže to je, vieš, to je úžasné. Ale čo je smutné na tom celom, je, že oni si naozaj myslia, že Slováci, ako Igor to povedal, sú hlúpi a sú naivní. Ja som hlboko presvedčený, že Slováci vidia, čo sa tu deje, že Slováci vidia, ako nám tu valcujú demokraciu a kto nám tu vládne. Som presvedčený o tom.
33. schôdza NR SR - 1.deň - B. popoludní
Dátum: 2025-03-25
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

69. Ďakujem. No, Igor Matovič, ty sa meníš zo dňa na deň. Veríš, že strana HLAS a noví poslanci (povedané s pobavením) budú naozaj pozorne pozerať, budú analyzovať a dedukovať to, čo sa tu udialo, a vyvodia z toho závery. Igor, super, naozaj. Ale ja si myslím, pán Matovič, prosím vás. Ja si myslím Igor, že si to povedal úplne len z takého plezíru, pretože práve Igor Matovič, ty si bol človek, ktorý keď prišiel na ministerstvo financií, tak my sme tu mali už kšeft za 15 miliónov. To nielen Raši urobil kšeft za 29 mil. pre svoju rodinu. Peťo Pellegrini urobil kšeft za 15 mil., dostal v krabici od šampanského podľa svedkov 150-tisíc. No a ten kšeft, čo si urobil Peťo Pellegrini za 15 miliónov, tak na ministerstve ty si ho urobil za 28-tisíc. Za 28-tisíc! A toto je nielen strana HLAS, to je celá koalícia. Oni predražujú kšefty niekoľkonásobne. Takže tá tvoja viera v to, že oni sa zmenia, to, pre mňa je to strana, ktorá presne ako Migaľ, Migaľ začal rozprávať a o tom chcem rozprávať v rozprave, o tom, aký je on čestný, charakterný, ako sa zgrcal, Šalitroš sa zgrcal. No a stačí, vidíte, utrieť ústa, trošku grcaničku poutierať a už je na ministerstve. Čiže ja som hlboko presvedčený, že pán Raši sa nemal stať a nemá stať predsedom parlamentu, ale on sa tam hodí ako zadok na šerbeľ. K Žigovi, ku Gašparovi a chudák Andrej, no teraz, Andrej, zase vás ľutujem, vy ste utrel sopeľ.
33. schôdza NR SR - 1.deň - B. popoludní
Dátum: 2025-03-25
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

53. Ja chcem reagovať na vystúpenie Ondreja Dostála a naozaj je mi ľúto, čo vám urobili, Andrej. To sa nerobí naozaj v spoločnosti, kde človek naozaj s tým Robertom Ficom spolupracuje. Vy ste mu normálne boli ako brat. Možno viac ako brat. A on toto urobí. Ja chápem a nadväzujem teda na Ondreja Dostála, že naozaj ste vybudovali a dostali ste tú stranu opäť do parlamentu a to... (Prerušenie vystúpenia predsedajúcim.) Danko Andrej, podpredseda NR SR Skúste reagovať na poslanca Dostála. Pročko, Jozef, poslanec NR SR Áno, áno, on o vás rozprával. Áno, ďakujem. Ja vás, Andrej, ja vás, ja vás zastávam, Andrej. Som človek, nie zviera, ktoré vás opustí. Nie starosta z Očovej, ktorý vám za chrbátom nožík vrazí do chrbáta. Naozaj to bolo odporné od toho Huliaka a chovali ste si zmiju na hrudi. Do krku vám zahryzla niekoľkokrát. Jak môže človek povedať o vás, že ste kšeftárska strana. Ja som vás, Andrej, ani raz nevidel kšeftovať, ani raz. Počul som, ale nevidel. No a to, čo vám spravil Pellegrini, ktorému ste dali hlasy, to bolo odporné. Vy ste mu, vaša strana, strana homofóbov ste mu dali hlasy a on, on vás nepodporil za predsedu. Pre mňa by ste boli vy, Andrej, skvelý predseda. To, že niekedy nevidíte semafor, to je iné, ale naozaj, vy by ste boli človek, ktorý by to tu viedol če... Ja si vás, a teraz to hovorím vážne, vy ste ma nikdy neprerušili, ani teraz. Možno raz, ale to je, raz môžete. Takže Raši bude predseda a vy, ktorý si to zaslúžite... (rečník si vzdychol), do servítky budete plakať. Ja vás ľutujem, Andrej, veľmi.
33. schôdza NR SR - 1.deň - B. popoludní
Dátum: 2025-03-25
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

29. Ďakujem. Budem reagovať na rozpravu. Zaznelo tu, že ešte nikto nikdy nevystúpil k mandátovému prehláseniu, ale ešte nikdy v histórii koalícia tak neodvolávala predsedov výborov ako pani Kolíkovú, Miša Šipoša. Ešte nikdy v histórii koalícia takýmto brutálnym a odporným spôsobom neodvolala nášho opozičného predsedu pána Šimečku. Ešte nikdy v histórii sa nediali také veci, ako sa dejú teraz. Toto, čo predvádza táto vládna koalícia a Igor to spomínal v rozprave, je niečo nechutné. To, čo robíte, ako valcujete, ako vy valcujete demokraciu, také odpornosti sa tu ešte nikdy nediali. Nikdy, nikdy! A toto robíte! A potom sa vám nepáči, keď Igor Matovič vystúpi a povie si svoj názor. Veď keby som ja tak vykrikoval, ako vykrikoval Gašpar, tak už ma tu idete zožrať! Ale Gašpar začal vykrikovať a Žiga si tam tichučko sedel a potom povie Žiga z bútľavej vŕby bútľavá sova vyletí. No, Žiga, skúste to riadiť, pán Žiga, prepáčte, pán Žiga, skúste to riadiť, aby Gašpar nevykrikoval, nech tam tichučko sedí a šúcha nohami. Veď keď bude predsedajúci, zrejme bude, bude nám brať reč. Ďakujem.
30. schôdza NR SR - 2.deň - B. popoludni
Dátum: 2025-02-05
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

53. Ďakujem. Každý jeden prílepok, ktorý tu dáva vládna koalícia, je veľký otáznik a šesť výkričníkov za tým, pretože každým jedným prílepkom tu robia niečo, čo Slovensku len a len škodí. Mne sa strašne páčilo, že si v predchádzajúcej rozprave povedal, že toto byrokratický úchylák musel písať, ale toto, kto písal, písal na niečí príkaz. Ty si to jasne povedal, že toto, táto transakčná daň bude naozaj škodiť ľuďom, bude škodiť firmám, ale im je to jedno. A teraz, milí Slováci, prosím vás veľmi pekne, naozaj spytujte sa svojich smeráckych, esenesáckych, hlasáckych politikov, k čomu táto daň bude slúžiť. Podnikatelia, prosím vás veľmi pekne, spytujte sa svojich v regiónoch politikov smeráckych, ktorí vám rozprávajú o tom, že oni idú pomáhať Slovensku, že idú pomáhať podnikateľom, ako toto pomôže podnikateľom. Toto podnikateľom nepomôže, ale len a len škodí. A zopakujem to ešte raz na záver, každý jeden prílepok, ktorý dávajú, je škodná.